Muse

Muse is 'ne Britse band vaan alternatieve popmuziek. Ze besteit oet Matthew Bellamy (zaank, gitaar, tósje), Christopher Wolstenholme (basgitaar) en Dominic Howard (slaagwerk). Matthew Bellamy is ouch d'n actiefste songsjriever vaan de band.

't Idioom vaan de band is klassiek beïnvlood en weurt daorum wel neoprog geneump. Neve rock en klassieke meziek hole ze inspiratie oet de mies oetereinloupende stijle, boe-oonder dubstep. De arrangeminte zien origineel en dèks groets opgezat; de songs zien gemeinelek neet bezunder laank (wie dat dèks wel 't geval is mèt progrock). De tekste behandele dèks groete thema's, mie es eine kier geïnspireerd op natuurkunde. Gans in de traditie vaan de progrock bringe ze in de regel concepalbums oet.

Muse woort begin jaore negenteg op 'n sjaol in Ingeland geformeerd. In 1996 - Bellamy is daan zestien jaor - trejje ze op in 'n lokaal manifestatie vaan bands, die ze wonne. Door de jaore heer verandert hun muziek vaan weineg gecompliceerden hardrock in de melodische pathetische muziek boerum de band noe bekind steit. Nao e paar ep'kes bij klein maatsjappije kump in 1999 Showbizz oet, boemèt de band bekind weurt. Mèt de albums Origin of Symmetry en Absolution vereuvere ze de gaanse muziekwereld. Vaan 't laotste album woort de single Sing for Absolution 'ne Nederlandse nómmer-veerhit. In 2000 en 2003 stoon ze op Pinkpop. In 2006 kaom 't nui album Black Holes and Revelations oet.

In 2012, 't jaor tot ze The 2nd Law oetbrachte, woort 't leedsje 'Survival' tot symbool vaan de Olympische Speule in Londe gemaak.

Discografie
 Showbiz, 1999
 Origin of Symmetry, 2001
 Hullabaloo: Live at Le Zénith, 2002
 Absolution, 2003
 Black Holes and Revelations, 2006
 HAARP: Live at Wembley, 2008
 The Resistance, 2009
 The 2nd Law, 2012
 Drones, 2015
 Simulation Theory, 2018
 Will of the People, 2022

Bronne
Oor's eerste Nederlandstalige Popencyclopedie, editie 2004

Categorie:Britse bands